Azhar Sulaiman

Azhar bin Sulaiman (lahir 22 Julai 1971) merupakan seorang pelakon, pengacara, arkitek dan pereka Malaysia.
Beliau mula berlakon pada tahun 1989 menerusi drama Cinta Dan Sayang bersama Norlida "Connie" Ahmad. Perjalanan kerjaya beliau sebagai pelakon TV dan filem berjalan serentak semasa beliau menuntut di ITM Manjung. Beliau juga ialah bekas finalis Hero Remaja 1990/1991 bersama Esma Daniel dan Badrul Muhayat, sekaligus memenangi tempat ketiga.
Di era 90an, Azhar merupakan antara pelakon lelaki terlaris memegang watak utama dalam filem-filem Melayu. Wajah tampannya menghiasi banyak filem-filem bergenre romantik dan drama. Filem Mira Edora menaikkan namanya sebagai pelakon popular dan kemudian mula meraih tumpuan menerusi filem Interlud gandingan bersama Sofia Jane dan filem Abang 92 bersama Deanna Yusof. Kedua-dua filem ini melayakkan Azhar tercalon dalam kategori Pelakon Lelaki Terbaik (FFM) di usia yang sangat muda. Seterusnya Azhar muncul dalam filem Jimi Asmara dan Sayang Salmah. Menerusi Sayang Salmah Azhar memenangi Pelakon Pembantu Lelaki Terbaik Anugerah Skrin dan pada tahun 1995 bergelar Pelakon Filem Lelaki Popular (Watak Pembantu) di Anugerah Bintang Popular Berita Harian. Azhar cukup popular dengan penyanyi/pelakon terkenal Amy Mastura apabila gandingan serasi mereka dalam Impian (1996), KLU (1999) dan Trauma (2004) meraih kutipan pecah panggung.
Beliau terus aktif berlakon disamping melakukan perkerjaan yang lain seperti bekerja sebagai arkitek sepenuh masa di Design Nexus Architect dan mereka cipta set untuk drama dan filem. Beliau ialah arkitek untuk bangunan Studio Filem baru syarikat KRU di Cyberjaya dan juga pereka set untuk filem Cicakman terbitan KRU. Azhar Sulaiman pernah menjadi pengacara rancangan Kunci Khazanah musim pertama dan kedua. Perpustakaan Negara pernah menjadikan Azhar Sulaiman sebagai IKON Perpustakaan Negara untuk Kempen Bulan Membaca pada tahun 2008. Beliau kini juga sangat aktif didalam kerja kerja amal dan kemasyarakatan seperti memberi ceramah motivasi dan teknik kemahiran hidup kepada para pelajar sekolah dan juga universiti.
Azhar merupakan anak bongsu daripada 14 beradik. Bapanya, Kapten Sulaiman Ismail ialah bekas tentera yang merupakan Ketua Platon Batu Malim.
Pada tahun 1989, beliau memulakan pengajian dalam bidang Diploma Senibina di ITM Manjung, Perak Darul Ridzuan dan tamat sekitar tahun 1995. Beliau menyambung pengajian di peringkat Ijazah Sarjana Muda di Universiti Newcastle Upon-Tyne, Newcastle, United Kingdom (UK) dalam bidang sama.
Beliau berkahwin dengan Chempaka Emalin Pahamin pada 23 Julai 1995 dikurniakan tiga anak, Kasih Leia Ixora (lahir 1998) dan dua anak kembar, Andika Rees Pahamin dan Kasih Iris Leona (lahir 2002). Chempaka Emalin ialah anak sulung pengasas bersama AirAsia dan bekas Ketua Setiausaha Kementerian Perdagangan Dalam Negeri Dan Hal Ehwal Pengguna, Datuk Pahamin Abdul Rajab @ Abdul Razak.
Sebagai arkitek, beliau terlibat didalam beberapa Projek Senibina semasa bekerja di Firma Arkitek di Malaysia dan London United Kingdom. Ketika di London, Azhar telah bekerja di Firma Arkitek Norman Foster and Partners yang mana ianya sebuah Firma Arkitek yang terkenal di United Kingdom dan Eropah.Bermula dengan jawatan sebagai Pembantu Teknikal kepada Arkitek Senior dan kini memegang jawatan Associate di Firma Arkitek tempatan.Telah terlibat secara langsung didalam beberapa projek didalam dan luar negara.